આ લખાઈ રહ્યું છે ત્યારે ઉપવાસનો ૧૧મો દિવસ છે. હાર્દિકના વજનમાં મોટો ઘટાડો થયો છે. સૌરાષ્ટ્રના પાટીદાર પ્રભાવિત ગામોમાં રામધૂન અને પ્રતીક ઉપવાસો શરૃ થયા છે. ગુજરાત સરકાર પણ હવે હરકતમાં આવી છે. જો ઉપવાસ લંબાય અને હાર્દિકની તબિયત વધુ ખરાબ થાય તો રાજકીય નુકસાન વેઠવું પડે તેવો માહોલ બની રહ્યો છે. સરકાર હવે લાંબો સમય ઉપવાસને નજર અંદાજ કરી શકે તેમ નથી, કારણ કે કેટલીક પાટીદાર સંસ્થાઓ પણ હાર્દિકના ટેકામાં આવી રહી છે. ઉપવાસના ૧૧મા દિવસે મંગળવારે ગુજરાત સરકાર ડેમેજ કંટ્રોલ કરવા સક્રિય બની હતી. ઊર્જા મંત્રી સૌરભ પટેલને આગળ કરી એક નિવેદન આપ્યું હતું. સરકારનો પ્રયાસ હાર્દિકના ઉપવાસને કોંગ્રેસ પ્રેરિત ગણાવવાનો રહ્યો છે. સૌરભ પટેલે પાટીદાર અનામત આંદોલનને કોંગ્રેસ પ્રેરિત ગણાવી એમ કહ્યું હતું કે અમે ત્રણ વર્ષ પહેલાં જે શંકા વ્યકક્ત કરી હતી તે સાચી ઠરી છે. હાર્દિકના ઉપવાસ આંદોલનને કોંગ્રેસનો પાછળથી ટેકો છે અને જે હાર્દિકને મળવા જઈ રહ્યા છે તે ગુજરાત અને નરેન્દ્રભાઈ મોદી વિરોધીઓ છે.